钦定古今图书集成/理学汇编/经籍典/第159卷 > 《补新宫》〈序〉丘光庭
## 钦定古今图书集成/理学汇编/经籍典/第159卷 > 《补新宫》〈序〉丘光庭

〈昭二十五年左传〉叔孙昭子聘于宋，公享之，赋《新宫》。又《燕礼》：“升歌《鹿鸣》，下管《新宫》。”今《诗序》无此篇，盖孔子返鲁之后，其诗散逸，采之不得故也。《三百》之篇，孔子既已删定，子夏从而序之。其序不冠诸篇，别为编简，纵其辞寻逸，则厥义犹存。若《南陔》《白华》之类，故《束晳》得以补之。惟此《新宫》，则辞义俱失，苟非精考，难究根源。按新者，有旧之辞也。“新作《南门》”、“新作《延厩》”是也。宫者，居处、燕游、宗庙之总称也。士𫇭城绛，以深其宫，梁伯沟其公宫，居处之宫也。楚之章华，晋之虒祁，燕游之宫也。成三年“新宫灾”，祢庙之宫也。然则正言新宫，居处之宫也。盖文王作丰之时，新建宫室，宫室初成而祭之，因之以燕宾客，谓之为考。考，成也。若宣王斯干考成室之类是也。亦谓之落。落者，以酒浇落之也，若楚子成章华之台，愿与诸侯落之类是也。因此之时，诗人歌咏其美，以成篇章，故周公采之，为燕享歌焉。必知此《新宫》为文王诗者，以《燕礼》云：“下管新宫。”“下管”者，堂下以笙奏诗也。《乡饮酒礼》云：“工升而歌《鹿鸣》《四牡》，《皇皇者华》。歌讫，笙入，立于堂下，奏”《南陔》。《白华》《华黍》，笙之所奏，例皆《小雅》，皆是文王之诗。《新宫》既为下管所奏，正与《南陔》事同，故知为文王诗也。知非天子诗者，以天子之诗，非宋公所赋，下管所奏故也。知非诸侯诗者，以诸侯之诗，不得入雅，当在《国风》故也。知非祢庙诗者，以祢庙之诗不可享宾故也

“知非《燕游之宫》诗者，以燕游之宫多不如礼，其诗必当规刺，规刺之作，是为变雅，享宾不用变雅故也。由此而论，则《新宫》为文王之诗，亦已明矣。” 或问曰：“文王既非天子，又非诸侯，为何事也？” 答曰：“周室本为诸侯，文土身有圣德，当殷纣之代，三分天下之众，二分归周，而文王犹服事纣。武王克殷之后，谥之曰‘文’，追尊” 为王。其诗有《风》焉，周《召南》是也。有《小雅》焉，《鹿鸣》《南陔》之类是也。有《大雅》焉，《大明》《棫朴》之类是也。有《颂》焉，《清庙》《我将》之类是也。四始之中皆有诗者，以其国为诸侯，身行王道，薨后追尊故也。《新宫》既为《小雅》，今依其体以补之云尔。